Darius Žvirblis

Darius Žvirblis (g. 1975 m. kovo 14 d., Klaipėda) – Lietuvos dainų autorius ir atlikėjas, klaipėdiečių roko grupės „Atika“ (1996– iki dabar) įkūrėjas ir vokalistas.

 Biografija 

Gimė ir užaugo Klaipėdoje. Tėvas – Viktoras Žvirblis (1939–1993), vairavimo instruktorius. Motina – Birutė Žvirblienė, statybininkė (g. 1943 m.). Brolis – Rimantas Žvirblis (g. 1966 m.), civilinės aviacijos lakūnas.

Mokėsi Klaipėdos 18-ojoje vidurinėje mokykloje (Klaipėdos Baltijos gimnazijoje), kurią 1993 m. baigęs sidabro medaliu įstojo į Klaipėdos Universitetą. Studijavo Jūrų ūkio ekonomikos specialybę (1997 m. suteiktas bakalauro laipsnis). Muzika susidomėjo baigdamas vienuoliktą klasę.

 „Bemoliai“ (1992–1996 m.) 
Pirmas autorines dainas pradėjo kurti 1992 m. Studijuodamas pirmame kurse susipažino su bendraminčiais Eduardu Galuškinu ir Maksimu Borisenko. Trijulė subūrė pirmąją grupę pavadinimu „Bemoliai“. Grupės repertuarą sudarė populiarių tuo metu dainų cover versijos, tarp jų grupių „The Beatles“, „The Rolling Stones“, „Stone Temple Pilots“, „Nirvana“, „R.E.M.“, „The Doors“ kūriniai, bei keletas originalių Dariaus bei Eduardo kompozicijų. „Bemoliai” koncertavo daugiabučiuose, studentų baruose, bendrabučiuose. 1996 m. grupė iširo ją palikus vienam iš lyderių bei įkūrėjų E. Galuškinui.

 „Atika“ (1996–2012 m.) 

Darius Žvirblis ir Maksimas Borisenko nusprendė tęsti muzikinę veiklą, pervadindami grupę „Atika”. Per šešiolika grupės gyvavimo metų jos sudėtis daug kartų keitėsi, D. Žvirblis buvo vienintelis pastovus „Atikos“ narys. Iki iširimo 2012 m. grupė įrašė apie dešimt albumų.

 Po 2012: solinė karjera 
Pirmaisiais soliniais kūriniais, vėliau tapusiais „Atikos“ studijinių albumų dalimi, laikytini dainų „Laimė Argentinoj“, „Iš Geto Nr.3“, „Į Las Vegą“, „Indigo Vaikams“ demo įrašai. Juos D. Žvirblis įrašinėjo savo namų studijoje 2008–2011 m. ir publikuodavo internetiniame portale dpoezija.lt.

Keletas „Atikos“ kūrinių Dariaus Žvirblio vardu pasirodė įvairiuose įrašų rinkiniuose, tačiau tai nebuvo specialiai šiems projektams įrašytos dainos. Albume „Šalin Rankas Nuo Rokenrolo, Mama!“ paslėpta daina „Drambliukas Atsisveikina“ įtraukta į „Bardų žygio per Lietuvą 2007“ rinkinį, o į „Narcizų Dainas“ neįtrauktą įrašą „Daugiau Negu Reikia“ galima buvo išgirsti antrame „Bardų žygio per Lietuvą“ leidinyje, pasirodžiusiame 2008 m.

Įrašinėti solinį albumą D. Žvirblis pradėjo 2011 m. pabaigoje, kuomet „Atiką“ paliko Remigijus Motiejauskas. Neberealizuodamas savo idėjų šios grupės formate, D. Žvirblis ėmė eksperimentuoti ir ieškoti naujoms dainoms tinkamų aranžuočių. Tokiu būdu soliniam projektui 2011–2014 m. buvo įrašyti 4 kūriniai, kurie savo laiku figūravo ir „Atikos“ grojaraštyje – „Sako, Buvom Svetimi”, „Padarom Vieną, Du, Tris”, „Kuo Mes Buvom, Kuo Mes Likom”, „Em Vieną +”.

Minėtus kūrinius D. Žvirbliui padėjo įrašyti naujai suburta komanda, pavadinta „Kalnų Ereliais“. Į ją Darius pakvietė grupėje „Airija“ grojusį Kostą Radlinską (bosinė gitara), „Atikos“ laikų bendražygį Michailą Denisenko (mušamieji, perkusija), Saulių Kuzmą (MIDI, mandolina, egzotiški instrumentai) bei garso režisierių Andrių Čapliką.Grupės „Atika“ lyderis D.Žvirblis kelione per Lietuvą pradeda naują karjeros etapą 

Šiuo sąstatu D. Žvirblis ir „Kalnų Ereliai“ 2013 m. pabaigoje pradėjo 30 koncertų turą, kurio metu buvo pristatytas paskutinis jau nebeegzistuojančios „Atikos“ nepublikuotų dainų rinkinys „Dešimt Metų Vienatvės“. Į šį leidinį buvo įtrauktos įvairiems „Atikos“ albumams ruoštos, bet taip ir nepasirodžiusios dainos bei žinomų dainų „atmestos“ versijos: klasikiniu sąstatu įrašyta „Iš Geto Nr. 3“, jokiam albumui netikusi „Amerika toli“, keletas instrumentinių kūrinių („Barokinis“, „Paskutinė“), alternatyvios „Cezario Pjūvis“, „Gana (Japių Ir Hipių)“, „Laimė Argentinoj“, „Ji Pabučiuos“, „Tu Esi (Ir Šito Gana)“, „Himnai Ir Vėliavos“ įrašų versijos. D. Žvirblis ir „Kalnų Ereliai“ 2013–2014 m. sugrojo beveik 100 koncertų įvairiuose Lietuvos miestuose.

2014 m. pabaigoje D. Žvirblis iš Zarasų grįžo į Kretingą. Vėl susirinkę „Atikos“ nariai nusprendė grupės veiklos nebeatgaivinti, tačiau Darius pakvietė savo draugus ir buvusius bendražygius prisijungti prie mažos apimties solinio albumo įrašų. D. Žvirblis su Aurimu Stoniu, Audriumi Šalniu ir Veronika Šlionskyte Kretingos Pranciškoniškojo jaunimo tarnybos studijoje 2015 m. sausio–rugsėjo mėnesiais įrašė šešių dainų albumą „Pudelis už borto“. Albumas prekyboje pasirodė 2015 m. spalio 18 d.

2015 m. lapkričio–gruodžio mėnesiais D. Žvirblis kartu su pasikeitusios sudėties „Kalnų Ereliais“ (būgnininkas Kasparas Ramonas pakeitė vadybininku tapusį Michailą Denisenko, o grupės gitariste tapo dailininkė ir dainų autorė Anna Polukord) išsiruošė į dvidešimties koncertų albumo pristatymo turą. 2016 m. sausio mėnesį Darius Žvirblis paskelbė apie papildomą trisdešimties koncertų akustinį turą. Turas įvyko vasario–balandžio mėnesiais.

 Diskografija 

 Atika 
 Karvė ir Kosmonautai (2002 Wobzdus Records)
 Caro Nebuvo (2002 Wobzdus Records)
 Po Visko (2004 Wobzdus Records)
 Žolių Vaikai (akustinis koncertas, 2005 Wobzdus Records)
 Šalin Rankas Nuo Rokenrolo, Mama! (2006 Mega Records)
 3 (2007 Wobzdus Records, EP)
 Narcizų Dainos (2008 Wobzdus Records)
 Himnai Ir Vėliavos (2009)
 Geriausia Ką Turime. Iš To Kas Liko (2010 Indie Sparrow Records, ISRCD0001)
 Dešimt Metų Vienatvės (rinktinis albumas, 2013 Indie Sparrow Records, ISRCD0002)

 Solinė karjera 
 Pudelis už borto (2015 Indie Sparrow Records, ISRCD0003, EP)

 Šaltiniai 

Kategorija:Lietuvos dainininkai
Kategorija:Lietuvos dainų autoriai